Diari Oficial de la Generalitat Valenciana


Sumari del DOGV 7537, del 01-06-2015 (2015/5095)

ACORD de 29 de maig de 2015, del Consell, pel qual se suspén parcialment la vigència de les normes subsidiàries de planejament del municipi d'Alcalalí i s'establixen normes transitòries d'urgència, mentres culmine el procediment d'aprovació del pla general en tramitació.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7537

Data del DOGV
:   01-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5095


Data del document
:   29-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Alcalalí
    * administració local
    * pla d'urbanisme

ACORD de 29 de maig de 2015, del Consell, pel qual se suspén parcialment la vigència de les normes subsidiàries de planejament del municipi d'Alcalalí i s'establixen normes transitòries d'urgència, mentres culmine el procediment d'aprovació del pla general en tramitació. [2015/5095]  
El Consell, en la reunió del dia 29 de maig de 2015, va adoptar l'acord següent:  
La Conselleria d'Infraestructures, Territori i Medi Ambient està tramitant l'aprovació del Pla General d'Alcalalí, que, fins a hui, es regix per les normes subsidiàries de planejament d'Alcalalí aprovades en 1992.  
El 3 de març de 2015 va tindre entrada en el Registre General de la Conselleria d'Infraestructures, Territori i Medi Ambient un escrit subscrit per l'alcalde d'Alcalalí, al qual s'adjunta el certificat de l'acord del Ple de l'Ajuntament de 5 de febrer de 2015, en què es va sol·licitar a la dita conselleria «l'aprovació de la memòria ambiental i que articule els mitjans necessaris per a evitar l'atorgament de llicències d'activitat i urbanístiques de parcel·lació, edificació i demolició en les zones del terme municipal les noves determinacions de les quals suposen modificació del règim urbanístic vigent, durant el termini necessari per a l'aprovació definitiva del nou PGOU».   
El Ple de l'ajuntament, en sessió de 21 de març de 2013, va adoptar acord de suspensió de llicències, en la part dispositiva del qual s'indicava el següent:  
«Suspendre l'atorgament de llicències d'activitat i urbanístiques de parcel·lació, edificació i demolició en les zones del terme municipal les determinacions de les quals suposen modificació del règim urbanístic vigent, durant el termini màxim de dos anys, conforme a l'article 101 de la Llei Urbanística Valenciana».   
Posteriorment, el 26 de setembre de 2013, el Ple de l'ajuntament va acordar l'aprovació provisional del nou pla general, el seu estudi de paisatge i restant documentació complementària del document, i va sol·licitar de la conselleria competent l'aprovació de la memòria ambiental, remetent per a això la documentació necessària.  
L'esmentat escrit de 3 de març de 2015 remés per l'Ajuntament d'Alcalalí es va presentar en la conselleria competent pròxim a expirar el termini de suspensió de llicències acordat, però amb anterioritat al seu venciment.  
  
Fonaments de dret  
  
Primer. El 31 de juliol de 2014 va tindre lloc la publicació en el Diari Oficial de la Comunitat Valenciana (DOCV) número 7329 de la Llei 5/2014, de 25 de juliol, de la Generalitat, D'ordenació del territori, urbanisme i paisatge de la Comunitat Valenciana (LOTUP), que va entrar en vigor als 20 dies naturals de la seua publicació.  
Per este motiu, el règim jurídic susceptible d'aplicació a la sol·licitud formulada per l'ajuntament s'establix en la LOTUP, que arreplega les mateixes previsions que la llei antecessora. Concretament, la LOTUP indica en l'article 65.3:  
«3. Finalitzat el segon any de suspensió de llicències, esta no podrà reiterar-se sobre la mateixa zona amb la mateixa finalitat en un termini de cinc anys. Quan siga estrictament necessari per a preservar la viabilitat de l'ordenació del pla en preparació, serà procedent la suspensió del planejament i dictar normes transitòries d'urgència previstes en l'article 44.6 d'esta llei».  
Per la seua banda, l'article 44.6 de la LOTUP establix que «per acord del Consell, a proposta o amb un informe previ del municipi i de l'òrgan ambiental i territorial, cal suspendre la vigència dels plans d'àmbit municipal i dictar normes transitòries d'urgència que els substituïsquen en situacions excepcionals».  
L'Ajuntament d'Alcalalí va acordar el 26 de setembre de 2013 l'aprovació provisional del seu pla general municipal que, junt amb la documentació pertinent, va ser remés a la conselleria competent per a l'aprovació de la memòria ambiental, que ha sigut emesa el 30 d'abril de 2015, i en la qual es troben i s'han tingut en compte els distints informes sectorials necessaris per a la seua emissió.  
El règim transitori proposat desplegaria els seus efectes fins a l'aprovació definitiva del pla general, i, com a màxim, fins que transcórrega el termini de quatre anys.  
  
Segon. La sol·licitud de l'ajuntament es justifica en l'interés general, perquè el seu propòsit és garantir la viabilitat del pla en tramitació, tal com ha expressat l'acord del ple municipal i reconeix l'esmentat article 65.3 de la LOTUP.  
L'ajuntament ha atés amb diligència i celeritat tots els requeriments que li han sigut efectuats i la memòria ambiental ja ha sigut emesa, si bé la tramitació del pla general no ha conclòs.  
  
Tercer. En cas de permetre's actuacions i desenrotllaments contradictoris amb els previstos en el pla en tramitació els seus objectius es veurien hipotecats, generant situacions irreversibles a curt i mitjà termini.  
  
Quart. Al trobar-se l'expedient de Pla General d'Alcalalí aprovat provisionalment per l'ajuntament i en tramitació la seua aprovació definitiva en la Conselleria d'Infraestructures, Territori i Medi Ambient, amb la memòria ambiental emesa, i sent estrictament necessari preservar la viabilitat de l'ordenació a establir pel pla en tramitació, és per això que es considera oportú suspendre parcialment la vigència de les normes subsidiàries d'Alcalalí i establir un règim transitori que continga una regulació mínima que permeta la realització d'aquelles actuacions urbanístiques que en res comprometen la viabilitat del pla en tramitació.  
  
  
Quint. Tenint en compte el context exposat, es considera suficient una suspensió parcial del planejament, no localitzada a priori en un àmbit físic concret per raó del context d'una revisió normativa que opera sobre tot el territori municipal. Se suspenen només aquelles determinacions de les normes subsidiàries que entren en contradicció amb els objectius del pla general aprovat provisionalment i en la memòria ambiental emesa.  
  
Sext. La suspensió operarà fins a la provació del pla general amb el límit del termini assenyalat.  
Per tot això, vista la sol·licitud formulada per l'Ajuntament d'Alcalalí mitjançant Acord del Ple de 5 de febrer de 2015, a proposta de la consellera d'Infraestructures, Territori i Medi Ambient, de conformitat amb el que disposen els articles 44.6 i 65.3 de la LOTUP, el Consell  
  
  
ACORDA  
  
Primer. Suspensió de les normes subsidiàries de planejament  
Se suspén parcialment la vigència de les normes subsidiàries de planejament del municipi d'Alcalalí, que van ser aprovades l'any 1992.  
  
L'àmbit de suspensió és parcial, es limita a allò estrictament necessari per a preservar la viabilitat del pla general en tramitació, i desplega la seua vigència per a aquelles actuacions que no la comprometen.  
  
  
Segon. Règim transitori aplicable  
El règim urbanístic transitòriament aplicable a tot tipus d'actuacions que es duguen a terme en el terme municipal d'Alcalalí, fins a l'entrada en vigor del nou pla general en tràmit, serà el següent:  
  
En el sòl urbà i no urbanitzable previst en les normes subsidiàries de 1992 podran autoritzar-se tots els actes d'ús i aprofitament que siguen conformes amb la llei, la normativa urbanística suspesa, la prevista en el pla general en tramitació i la memòria ambiental emesa.  
  
En el sòl urbanitzable no es podran aprovar nous instruments de desenrotllament fins que s'aprove el pla general.  
  
Tercer. Duració dels efectes d'este acord  
Els efectes d'este acord es mantindran fins a l'entrada en vigor del Pla General d'Alcalalí en tramitació. En tot cas, la vigència de l'acord finalitzarà en el termini màxim de quatre anys des de la seua aprovació.  
  
  
Quart. Efectes  
El present acord produirà efectes des del dia que es publique en el Diari Oficial de la Comunitat Valenciana.  
  
València, 29 de maig de 2015  
  
La consellera secretària, per substitució,  
MARÍA JOSÉ CATALÁ VERDET